Къэбэрдей-Балъкъэрым щагъэхьэзыр е щIадзауэ щагъэзащIэ сом триллион 1,2-м щIигъу зи уасэ инвестицэ проекту 50 хуэдиз
«Нобэм ирихьэлIэу Къэбэрдей-Балъкъэр Республикэм и щIыналъэм щагъэзащIэ е ягъэзэщIэн папщIэ щагъэхьэзыр экономикэм и IэнатIэ зэмылIэужьыгъуэхэм — химическэ промышленностым, ерыскъы промышленностым, энергетикэм, транспортым, связым, мэкъумэш хозяйствэм, туризмэм, нэгъуэщI IэнатIэхэми хиубыдэ инвестицэ проект ину 50-м щIигъу. Абыхэм псори зэхэту сом 1 триллионрэ мелард 200-рэ я уасэщ. А проектхэм япкъ иткIэ хъерышхуэ къызыпыкI лэжьапIэ IэнатIэщIэу мин 13 къызэIуахыфыну къабжащ», — апхуэдэу Европэм и бизнесым и ассоциацэм щыжиIащ КъБР-м и Правительствэм и УнафэщI Мусуков Алий.
КъБР-м промышленностым ехьэлIа и инвестицэ проект нэхъ ин дыдэхэм ящыщщ «Этана» промышленнэ комплексыр, сом мелард 990-рэ зытекIуэдэнур икIи гъэ къэс продукцэу тонн мин 1,5-рэ къыщIэзыгъэкIынур, Тырныауз вольфрам-молибден къыщIэхыпIэр зэтегъэувэжыныр, алмаз Iэмэпсымэхэр къыщIигъэкIыу Тэрч дэт заводыр къэгъэщIэрэщIэжыныр, «Севкаврентген-Д» предприятэм иджырей томографхэр щащI IэнатIэ къыщызэIухыныр, ухуэныгъэм ирахьэлIэ газосиликат пкъыгъуэу гъэ къэс кубометр мини 122-рэ къыщIэзыгъэкIыну заводыр ухуэныр, нэгъуэщIхэри.
КъБР-м и Iэтащхьэмрэ
Правительствэмрэ я пресс-IуэхущIапIэ.
